Szám: 220-21/2013. 4. sz. napirendi pont anyaga

**Előterjesztés**

**Zalaszentgrót Városi Önkormányzat Képviselő-testületének**

**2013. december 19-i ülésére**

**Tárgy:** A vásárokról és piacokról szóló önkormányzati rendelet módosítása

**Tisztelt Képviselő testület!**

Zalaszentgrót Város Önkormányzat Képviselő-testülete a 13/1995. (VII.04.)számú rendeletében határozta meg a vásárokról és piacokról szóló szabályokat, melyeknek módosítását az alkalmazási gyakorlat optimalizálása indokolja.

A rendeletben eszközölni kívánt módosítások az alábbiak:

1. A helypénz fizetését a ténylegesen elfoglalt árusító hely nagysága alapján indokolt meghatározni, figyelembe véve az elfoglalt terület mélységét is. Ennek reális meghatározását teszi lehetővé a folyóméter-négyzetméter alapú számítás, miszerint minden megkezdett folyóméter minimálisan 2 m²-nek számít.
2. A rendelet 14. §-a 50 %-os helypénz-fizetési kedvezményben részesíti a csökkent munkaképességű vagy rokkant elárusítókat, illetőleg a zalaszentgróti lakóhellyel vagy székhellyel rendelkező őstermelőket és vállalkozókat. A szóban forgó kedvezményezetti kör esetén szükséges a kedvezmény igénybevételét hivatalos okirat (pl. őstermelői igazolvány; a munkaképesség változásának, egészségkárosodásának mértékét, a fogyatékosság tényét, továbbá az ezek igazolására szolgáló okirat) bemutatásához kötni.
3. Az elárusítóhelyek állandó jellegű igénybevétele érdekében célszerűbb a használati szerződések időtartamára vonatkozó minimumot egy negyedévről egy hónapra leszállítani, bizonyos idényjellegű szolgáltatások (pl. koszorú, virág árusítás) gyakori fennforgásából kifolyólag.
4. Ugyancsak az elárusítóhelyek állandó jellegű igénybevételének kialakítását szolgálja azon kedvezményi rendszer kiépítése, amely az egy hónap időtartamra kötött használati szerződéshez 10 %, az egy év időtartamra kötött, havi fizetési kötelezettséggel járó használati szerződéshez szintén 10 %, az egy év időtartamra, egy összegben előre történő fizetési kötelezettség vállalásával kötött használati szerződéshez pedig 20 % kedvezményt biztosít az egyébként fizetendő helypénz összegéből. Utóbbi esetben a január-február hónapokra térítésmentes árusítást biztosít a szerződő fél számára.
5. Törekedtünk az elárusítóhelyek maximális kihasználtságát megteremtő, ugyanakkor az árusok és szolgáltatók számára méltányos összegű helypénz meghatározására.
6. A január-február hónapokban rendszerint tapasztalható, visszaeső mértékű árusítás fellendítése érdekében ezen időszakra 50 %-al csökkentett összegű helypénz-fizetési kötelezettség került meghatározásra.
7. A vásár és a piac területén fennálló rend helyreállítása céljából a közlekedés rendjét szabályozó rendelkezések módosításra kerültek. Eszerint a vásár és a piac területén járművek csupán áruszállítási céllal közlekedhetnek, a parkolás engedélyezése nélkül.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:**

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz.

Az adminisztratív terheknek a rendelet módosítását követő növekvése várható a rendeletben meghatározott kedvezmények hivatalos okirattal történő igazolásából, valamint az árusokkal, illetőleg szolgáltatókkal történő használati szerződések megkötéséből kifolyólag. A rendeletben meghatározott kedvezmények okán a használati szerződést kötő ügyfelek körének bővülése várható, minek okán előirányzott a költségvetési bevételek növekvése. A rendelet módosítása környezeti és egészségi hatással nem jár.

**A rendelet megalkotásának szükségessége, a jogalkotás elmaradásának várható következményei:**

A rendeletmódosítás elmaradása esetén a helyi rendelet szövegezése egy változtatási szükségességre megérett alkalmazási gyakorlat fenntartását szolgálná. A rendeletmódosítás révén elérhető a vásárokon és piacokon történő árusítási és helypénz-fizetési rendszer különböző szempontok szerint differenciált, egyöntetű alkalmazásának kialakítása.

**A rendelet alkalmazásához szükséges személyi, szervezeti, tárgyi és pénzügyi feltételek:**

Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak. Tehát nem keletkeztet többletfeltételeket a korábbiakhoz képest.

A fentiek és az indokolásban foglaltak alapján javaslom a vásárokról és piacokról szóló 13/1995. (VII.04.) önkormányzati rendelet módosítását.

A Gazdasági és Városfejlesztési Bizottság az előterjesztést a 2013. december 16-án tartandó ülésén tárgyalja, a bizottság véleményét az elnök szóban terjeszti elő.

A Pénzügyi és Ügyrendi Bizottság az előterjesztést a 2013. december 17-én tartandó ülésén tárgyalja, a bizottság véleményét az elnök szóban terjeszti elő.

Kérem a tisztelt Képviselő-testületet, hogy a rendelet-tervezetet szíveskedjen megtárgyalni, s annak képviselő-testületi elfogadását támogatásával biztosítani.

**Zalaszentgrót**, 2013. december 12.

**Baracskai József**

polgármester

*1. sz. melléklet*

***Zalaszentgrót Város Önkormányzat Képviselő-testületének***

***……./2013. (XII.20.) számú***

***r e n d e l e t e***

***a vásárokról és piacokról szóló***

***13/1995. (VII.04.) számú rendelet***

***módosításáról.***

Zalaszentgrót Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 42. § 1. pontjában kapott felhatalmazás alapján a vásárokról és piacokról szóló módosított 13/1995.(VII.04.) számú önkormányzati rendeletet (továbbiakban: Rendelet) módosításáról a következőket rendeli el:

1. ***§***

A Rendelet 13. § (1) bekezdése helyébe a következő rendelkezés lép:

13. §

(1) Helypénzt a ténylegesen elfoglalt terület nagysága alapján kell megállapítani akként, hogy minden megkezdett folyóméter minimum 2 m²-nek számít.

1. ***§***

A Rendelet 14. §-a a következő (3) bekezdéssel egészül ki:

14. §

(3) Az (1)-(2) bekezdésben meghatározott kedvezmények a kedvezmény igénybevételének alapjául szolgáló hivatalos okiratok bemutatásával vehetők igénybe.

1. ***§***

A Rendelet 15. § (4) bekezdésében meghatározott „negyedév” szövegrész helyébe a „hónap” szövegrész lép.

1. ***§***

A Rendelet 15. §-a a következő (6) bekezdéssel egészül ki:

15. §

(6) Ha az árus vagy szolgáltató az elárusítóhely igénybevételére egy hónapra szóló használati szerződést köt, a helypénz összegét 10 %-al csökkenteni kell.

1. ***§***

A Rendelet 15. §-a a következő (7) bekezdéssel egészül ki:

15. §

(7) Ha az árus vagy szolgáltató az elárusítóhely igénybevételére egy évre szóló használati szerződést köt és a helypénz mértékét egy összegben előzetesen kifizeti, a helypénz összegét 20 %-al csökkenteni kell, továbbá a január-február időszakra vonatkozóan az elárusítóhelyet térítésmentesen használhatja.

1. ***§***

A Rendelet 15. §-a a következő (8) bekezdéssel egészül ki:

15. §

(8) Ha az árus vagy szolgáltató az elárusítóhely igénybevételére egy évre szóló használati szerződést köt és a helypénz mértékét havonta előzetesen kifizeti, a helypénz összegét 10 %-al csökkenteni kell.

1. ***§***

A Rendelet 15. §-a a következő (9) bekezdéssel egészül ki:

15. §

(9) A 14. § (1)-(2) bekezdésében meghatározott kedvezmények a 15. § (6)-(8) bekezdésében meghatározott kedvezményekkel nem vonhatók össze.

1. ***§***

A Rendelet 16. § (2) bekezdése helyébe a következő rendelkezés lép:

16. §

(2) Járművek a vásár, illetve a piac területén csak áruszállítás céljából közlekedhetnek az ott lévők zavarása nélkül. A vásár, illetve a piac területén parkolni tilos. Az áru le-, illetve felrakása után a járműveket a vásár, illetve piac területéről kötelező eltávolítani.

1. ***§***

A Rendelet 3. számú melléklete helyébe jelen rendelet 1. számú melléklete lép.

***Záró rendelkezések***

1. ***§***
2. E rendelet 2014. január 1. napján lép hatályba és hatálybelépését követő napon hatályát veszti.

***Baracskai József Dr. Simon Beáta***

polgármester jegyző

A rendelet 2013. december … napján került kihirdetésre.

**Dr. Simon Beáta**

jegyző

1. *sz. melléklet*

*a Zalaszentgrót Város Önkormányzat Képviselő-testületének …/2013. (XII. 20.) számú rendeletéhez a vásárokról és piacokról szóló 13/1995. (VII.04.) számú rendelet módosításáról*

**Helypénz összege 2014.**

1. **Árusító terület a piac fedett részén**

- 650,- Ft/m2\*/alkalom

**-** őstermelők esetén/zöldség, gyümölcs, palánta, díszfa, facsemete, virág/: 330,- Ft/m2/alkalom

1. **Árusító terület a piac nyitott részén**

- sátrakban, pavilonokban, padokon és állványokon történő árusítás:

400, -Ft/m2/alkalom

- kivéve az alább felsorolt termékek:

lakókocsi, büfé kocsi, egyéb vendéglátás: 4.000,- Ft/db/alkalom

**-** őstermelők esetén/zöldség, gyümölcs, palánta, díszfa, facsemete, virág/: 200,- Ft/m2/alkalom

**3.** Az árus vagy szolgáltató az 1-2. pontban meghatározott helypénz összegéből 50 % kedvezményben részesül január, illetőleg február hónapra vonatkozóan.

**4. Búcsúvásár területén:**

|  |  |
| --- | --- |
| - sátrakban, pavilonokban, lakókocsikban, padokon és  állványokon történő árusítás: | 870,- Ft/m2/alkalom |
| - mutatványosok esetében: | 1.085,- Ft/m2/alkalom |

\* A helypénz összeg meghatározásának alapját a ténylegesen elfoglalt terület (árusítási front hossza szorozva az áruelhelyezés mélységével) m²-ben meghatározott nagysága képezi.

**5. Pótdíj:** helypénz kétszerese

**6.** A heti állat- és kirakodóvásárra, illetőleg a heti élelmiszerpiacra vonatkozó árusítási alkalmak 2014. évben:

|  |  |  |
| --- | --- | --- |
| **Hónap** | **Árusítási alkalmak száma** | **Árusítási napok** |
| Január | 5 | Január 2., 9., 16., 23., 30. |
| Február | 4 | Február 6, 13., 20., 27. |
| Március | 4 | Március 6., 13., 20., 27. |
| Április | 4 | Április 3., 10., 17., 24. |
| Május | 4 | Május 8., 15., 22., 29. |
| Június | 4 | Június 5., 12., 19., 26. |
| Július | 5 | Július 3., 10., 17., 24., 31. |
| Augusztus | 4 | Augusztus 7., 14., 21., 28. |
| Szeptember | 4 | Szeptember 4., 11., 18., 25. |
| Október | 4 | Október 2., 9., 16., 30. |
| November | 4 | November 6., 13., 20., 27. |
| December | 3 | December 4., 11., 18. |

***A díjak a 27% ÁFA-t is tartalmazzák.***