Szám: 220-21/2013. 6. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testületének

2013. december 19-i ülésére

**Tárgy:** A közterületek használatáról szóló önkormányzati rendelet módosítása

**Tisztelt Képviselő-testület!**

A Zalaszentgrót Város Önkormányzatának illetékességi területén alkalmazandó közterület használati szabályokat, illetve a közterület használati díjakat a 12/2008. (VI. 13.) önkormányzati rendelet tartalmazza, melynek módosítását az alábbi okok támasztják alá.

Zalaszentgrót Város Önkormányzatának Képviselő-testülete a 128/2013. (X. 31.) számú képviselő-testületi határozatával az Önkormányzat 2014. évi költségvetési koncepcióját az előterjesztésnek megfelelően elfogadta.

Az előterjesztés tartalmazta, hogy a központi források szűkülése következtében a helyi bevételek emelése szükséges, melyre a Gazdasági és Városfejlesztési Bizottság tesz javaslatot.

Az intézményi működési bevételek körében a Gazdasági és Városfejlesztési Bizottság a 89/2013. (X. 30.) számú bizottsági határozatában arra tett javaslatot, hogy a közterület használati díjak az infláció mértékével (2,4 %) kerüljenek emelésre.

A hatályos rendelet 1. számú mellékletében bruttó összegben kerültek feltüntetésre a közterület használati díjak. A használati díjak nettó összegben való feltüntetése ugyanakkor pénzügyi szempontból szerencsésebb lenne. Ezáltal - az elszámolás egyszerűsítésén túlmenően - az ÁFA mértékének esetleges évközben bekövetkező változása sem okoz fennakadást.

A leírtak miatt javaslom, hogy a módosító rendeletben nettó összegben kerüljenek feltüntetésre a közterület használati díjak.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendelet megalkotásának szükségessége, a jogalkotás elmaradásának várható következményei:

A rendelet megalkotását - a részletezett pénzügyi vonatkozásokon túlmenően - elsősorban a 12/2008. (VI. 13.) önkormányzati rendelet 9. § (2) bekezdése indokolja, mely szerint a közterület használatáért fizetendő díj mértékét a képviselő-testület állapítja meg.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A Gazdasági és Városfejlesztési Bizottság az előterjesztést a 2013. december 16-i ülésén tárgyalja, a bizottság véleményét az Elnök szóban terjeszti elő.

A Pénzügyi és Ügyrendi Bizottság az előterjesztést a 2013. december 17-i ülésén tárgyalja, a bizottság véleményét az Elnök szóban terjeszti elő.

A fentiek alapján javaslom a közterületek használatáról szóló 12/2008. (VI. 13.) önkormányzati rendelet módosítását.

Kérem a tisztelt Képviselő-testületet, hogy az előterjesztést szíveskedjen megtárgyalni, és a módosító rendelet-tervezetet az I. számú melléklet szerinti tartalommal elfogadni.

**Zalaszentgrót**, 2013. december 03.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

I. számú melléklet

**Zalaszentgrót Város Önkormányzat Képviselő-testületének**

**...../2013. (XII. 19.) rendelete**

**a közterületek használatáról szóló**

**12/2008. (VI. 13.) rendelet**

**módosításáról**

Zalaszentgrót Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 42. § 1. pontjában kapott felhatalmazás alapján a közterületek használatáról szóló 12/2008. (VI. 13.) önkormányzati rendeletet módosításáról a következőket rendeli el:

**1. §**

(1) A közterületek használatáról szóló 12/2008. (VI. 13.) önkormányzati rendeletet (továbbiakban: Rendelet) 9. § (6) bekezdése helyébe a következő rendelkezés lép:

9. §

(6) Amennyiben bérleti szerződés nélkül vesznek igénybe közterületet és bérleti szerződés megkötésére csak a Zalaszentgróti Közös Önkormányzati Hivatal felhívására kerül sor, a bérleti díj mértéke e rendelet 1. sz. mellékletében meghatározott összegek ÁFA-val megnövelt értékének tízszerese.

**2. §**

(1) A Rendelet 1. számú melléklete helyébe e rendelet 1. számú melléklete lép.

**Záró rendelkezések**

**3. §**

(1) E rendelet 2014. január 1. napján lép hatályba, és a hatálybalépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2013. december ...... napján kihirdetésre került.

**Dr. Simon Beáta**

jegyző

1. számú melléklet a /2013. (XII. ) a közterületek használatáról szóló rendelet módosításáról

***Közterület használati díjak (2013)***

|  |  |  |  |
| --- | --- | --- | --- |
| ***Sor-***  ***szám*** | **Igénybevétel célja** | **Zalaszentgrót**  **városközpont** | **Kisszentgrót, Aranyod,**  **Zalaudvarnok, Tekenye, Tüskeszentpéter, Csáford,**  **Zalakoppány város-**  **részek** |
| 1. | Árusító és egyéb fülke,  bódé, pavilon | 1.314,- Ft/m2/hó | 242,- Ft/m2/hó |
| 2. | Alkalmi árusító | 520,- Ft/m2/nap | 129,- Ft/m2/nap |
| 3. | Kiállítás, vásár | 1.496,- Ft/m2/nap | 40,- Ft/m2/nap |
| 4. | Javító, szolgáltató  tevékenység | 153,- Ft/m2/nap | 36,- Ft/m2/nap |
| 5. | Mutatványos tevékenység | 2.612,- Ft/m2/nap | 36,- Ft/m2/nap |
| 6. | Vándorcirkusz | 1.975,- Ft/m2/nap | 16,- Ft/m2/nap |
| 7. | Állandó jellegű vendéglátó  kerthelyiség | 790,- Ft/m2/hó | 40,- Ft/m2/hó |
| 8. | Alkalmi jellegű vendéglátás | 77,- Ft/m2/nap | 16,- Ft/m2/nap |
| 9. | Önálló hirdetésberendezés,  tábla transzparens megkez-  dett m2-enként | 1.314,- Ft/m2/hó | 242,- Ft/m2/hó |
| 10. | Építési anyag, állványzat,  törmelék | 306,- Ft/m2/nap | 8,- Ft/m2/nap |
| 11. | Építési anyag, állványzat,  törmelék, ha a forgalmat  akadályozza | 24,- Ft/m2/óra | 12,- Ft/m2/nap |
| 12. | Bekerített építési terület  úszó- és tömbtelek beépí-  tésénél | 16,- Ft/m2/hó | - |
| 13. | Kisteher gépkocsi /3,5 to.  összsúlyig/ | 508,- Ft/m2/hó | 362,- Ft/m2/hó |
| 14. | Teher- és különleges  gépjárművek, munkagépek | 762,- Ft/m2/hó | 532,- Ft/m2/hó |
| 15. | Közúti közlekedésre alkalmat-  lan jármű tárolása 30 napon túl | 129,- Ft/m2/nap | 129,- Ft/m2/nap |
| 16. | Üzleti szállítás alkalmával  áru, göngyöleg tárolása | 262,- Ft/m2/hó | 36,- Ft/m2/hó |
| 17. | Közhasználatra még át nem  adott közterület ideiglenes  hasznosítása | 24,- Ft/m2/hó | 12,- Ft/m2/hó |
| 18. | Egyéb, a fentiekhez nem  sorolható közterület  használat | 40,- Ft/m2/hó | 16,- Ft/m2/hó |
| 19. | Mozgóárusítás esetén | 1.560,-Ft/ alkalom | 1.560,-Ft/ alkalom |

**A díjak az ÁFA-t nem tartalmazzák.**