Szám: 220-21/2013. 23. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testületének

2013. december 19-i ülésére

**Tárgy:** A Koncz Dezső Óvoda, Általános Iskola, Diákotthon, Különleges Gyermekotthon és Készségfejlesztő Speciális Szakiskola tanulóinak étkeztetése

**Tisztelt Képviselő testület!**

Zalaszentgrót Város Önkormányzatának Képviselő-testülete a 2013. október 31-én megtartott ülésén a 135/2013. (X.31.) számú határozatával döntött arról, hogy a Klebelsberg Intézményfenntartó Központtal (a továbbiakban: KLIK) megkötendő és a Koncz Dezső Óvoda, Általános Iskola, Diákotthon, Különleges Gyermekotthon és Készségfejlesztő Speciális Szakiskola (a továbbiakban: Intézmény) ellátottainak étkeztetésére vonatkozó szerződést a KLIK által eszközölt módosításokkal elfogadja.

A módosítás érintette a szerződés időbeli hatályát, mivel az eredeti javaslat alapján a 2013. április 1-jétől 2015. december 31-ig szóló szerződést a KLIK kizárólag 2013. december 31-ig tartó hatállyal volt hajlandó elfogadni. Ezen megkötött szerződés értelmében valósul meg az első negyedév elszámolása is.

Tekintettel a fentiekre, Zalaszentgrót Város Önkormányzatának 2014. január 1-jétől egyéb módon kell eleget tennie a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 151. § (2) bekezdésében meghatározott - iskolai napokon tízóraira, ebédre és uzsonnára vonatkozó - gyermekétkeztetési kötelezettségének.

Németh Béla tankerületi igazgatóval történt egyeztetés után Zalaszentgrót Város Önkormányzata és a KLIK Zalaszentgróti Tankerülete 2013. november 8-án közös ajánlati felhívást dolgozott ki az Intézmény főzőkonyhájának bérleti jogviszonyban történő üzemeltetésével az intézmény tanulóinak gyermekétkeztetésére.

A felhívás négy lehetséges szolgáltató felé került megküldésre. A Grót-Gastro Kft., valamint a Fiáker Vendéglő és Panzió vezetője nem mutatott érdeklődést a feladat vállalására.

A 2013. november 20-i határidő lejártáig az ATROPLUSZ Kft., valamint a Vásártér Bt. nyújtott be pályázatot. Mindkét pályázat érvényes volt, az ajánlati felhívásban foglaltaknak maradéktalanul megfeleltek.

A bontást követően, a beérkezett árajánlatok vizsgálata nyomán megállapításra került, hogy a kiírókkal külön-külön megkötendő szolgáltatási szerződések aláírása egy évi határozott időtartamra lehetséges.

Ezt követően intézkedtünk az ajánlattevők meghívására egy egyfordulós egyeztető tárgyalásra. A meghívóban részletezésre kerültek a pályázati felhívásra vonatkozó pontosítások, valamint az értékelés elkülönült szempontrendszerei.

A tárgyalás 2013. november 26-án került megtartásra, az ott történteket tárgyalási jegyzőkönyv rögzíti.

A tárgyalás során ismételten ismertetésre kerültek az értékelés elkülönült szempontrendszerei.

A pályázatok elbírálásának szempontjaként a Zalaszentgrót Város Önkormányzata esetében a legalacsonyabb összegű ár került megjelölésre, melyet a pályáztató a szolgáltatásra összességében ajánlott bruttó szolgáltatási díjak alapján értékel. Azonos bruttó összeg esetében az átvett és továbbfoglalkoztatott dolgozók száma szerint kerül sor a döntésre.

A pályáztatók a kiírás alábbi kiegészítésére is felhívták az ajánlattevők figyelmét.

- A nyertes pályázóval a kiíró szervek külön-külön kötnek szerződést.

- A szolgáltatási szerződés megkötése a beérkezett árajánlatok és a vonatkozó jogszabályok értelmében egy évi határozott időtartamra lehetséges.

- Az egy éves időtartamra tekintettel a szolgáltatási és bérleti díjak elkövetkező évekre vonatkozó emelését a kiírók nem tekintik relevánsnak.

- A pályázat nyertesének a megkötendő szerződésben is vállalnia kell, hogy az átvett dolgozókat a szerződés hatálya alatt teljes munkaidőben foglalkoztatja.

- A nyertes pályázót a tárgyaláson rögzített ajánlatára vonatkozóan 60 napig ajánlati kötöttség terheli.

Mindkét kiíró fontosnak tartotta, hogy a főzőkonyha jelenlegi 5 fő dolgozója kivétel nélkül átvételre kerüljön a nyertes pályázó által, azonban az ajánlattevők a tárgyaláson - hasonlóan az első ajánlatokhoz - ettől elzárkóztak, és a tárgyalási ajánlatok 4 fő átvételét tartalmazták.

A tárgyalási ajánlatok vizsgálata során a kiírók képviselői megállapították, hogy mindkét pályázó - más-más okból - tévedésben volt, vagyis alappal feltételezhető, hogy ajánlatát a tényleges állapot ismeretében a benyújtott tartalommal nem tette volna meg.

Az ebből adódó későbbi jogvitákat megelőzendő, és nem utolsósorban a zökkenőmentes feladatellátás érdekét szem előtt tartva a kiírók úgy döntöttek, hogy a pályázati felhívást eredménytelennek nyilvánítják, majd a félreértésre okot adó körülmények tisztázását követően ismételten ajánlattételre hívják fel a két gazdasági társaságot.

-3-

A felhívás kiküldésére 2013. november 28-án került sor, melyben a kiírók rögzítették, hogy megismételt pályázati eljárás a 2013. november 8-án kelt ajánlati felhívásban, illetve a 2013. november 21-én kelt tárgyalási meghívóban rögzített feltételrendszer szerint kerül lebonyolításra, azzal, hogy a pályázat eredményéről és nyerteséről licittárgyalás lefolytatása nélkül is döntés születhet.

A 2013. december 2-i leadási határidőig mindkét meghívott pályázó benyújtotta módosított ajánlatát, melyek bontására 2013. december 3-án került sor a Zalaszentgróti Közös Önkormányzati Hivatal jegyzői irodájában. Az ajánlatok jelen előterjesztés 1. számú mellékletét képezik.

A végső tárgyalási ajánlatok - közölt szempontrendszer szerinti - összehasonlítása során megállapítható, hogy az ATROPLUSZ Kft. tette Zalaszentgrót Város Önkormányzata számára a kedvezőbb ajánlatot, javaslom, hogy a szolgáltatási szerződés ezen gazdasági társasággal kerüljön megkötésre.

A Gazdasági és Városfejlesztési Bizottság az előterjesztést a 2013. december 16-i ülésén tárgyalja, a bizottság véleményét az elnök szóban terjeszti elő.

Kérem a T. Képviselő-testületet, hogy az előterjesztést tárgyalja meg, majd azt követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a 2014. január 1-jétől 2014. december 31-ig tartó időszakra a Koncz Dezső Óvoda, Általános Iskola, Diákotthon, Különleges Gyermekotthon és Készségfejlesztő Speciális Szakiskola főzőkonyhájának bérleti jogviszonyban történő üzemeltetésével az intézmény tanulóinak gyermekétkeztetésére az ATROPLUSZ Kft.-vel köt szerződést.

Felhatalmazza Baracskai József polgármestert a szolgáltatási szerződés aláírására.

**Határidő:** 2014. december 31.

**Felelős:** Baracskai József polgármester

**Zalaszentgrót**, 2013. december 6.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző