Szám: 220-21/2013. 22. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testületének

2013. december 19-i ülésére

**Tárgy:** Közüzemi szolgáltatások beszerzése

**Tisztelt Képviselő testület!**

A villamos energiáról szóló 2007. évi LXXXVI. törvény (VET), valamint a 20 m3/h-nál nagyobb gázmérővel rendelkező fogyasztók esetén a földgázellátásról szóló 2008. évi XL. törvény (GET) értelmében a fogyasztók választhatnak kereskedőt vagy egyetemes szolgáltatót. Ennek lényege, hogy a fogyasztók az energiakereskedőktől, a kereskedők pedig a termelőktől szabadpiaci körülmények között szerezhetik be a vezetékes villamos energiát, illetve a földgázt.

Jelenleg az önkormányzati intézményeink (hivatal, oktatási intézmények, egészségügyi központ stb.) külön-külön, önálló energiavásárlóként jelennek meg a piacon, a hatályos szerződések minden esetben az E.ON Szolgáltatóval kerültek megkötésre.

Ez a megoldás azonban gazdasági szempontból nem a legelőnyösebb, mivel nem kínál megfelelő alkupozíciót a szolgáltatókkal szemben.

Érdemes megvizsgálni, hogy az önkormányzat milyen felkészültséggel lépjen ki a tőkeerős szolgáltatókat felsorakoztató energiapiacra. Az önkormányzati intézményeknek együttesen lényegesen nagyobb esélyük van hatást gyakorolni a beszerzendő energiaárakra.

A villamos energia számlák végösszege négy tételből adódik össze: energia díj, energia adó, rendszerhasználati díj, és a pénzeszköz. A gáz energia számlák végösszege szintén négy tételből adódik össze: energia díj, energia adó, biztonsági készletezési díj és az alapdíj.

A villamos és gáz energia díjak - az éves átalánydíjak alapján - a 2013. évben a következők:

|  |  |  |
| --- | --- | --- |
| **Intézmény** | **Villamos energia** | **Gázenergia** |
| Iskolák | 2.676,-e Ft, | 8.981,-e Ft |
| VMK | 818,-e Ft | 1.641,-eFt |
| Óvodák | 379,-e Ft | 2.656,-eFt |
| Hivatal | 532,-e Ft | 20 m3/h alatt |
| Csány u. 2. | 514,-e F | 20 m3/h alatt |
| Egészségügyi Központ | 1.092,-e Ft | 1.293,-e Ft |
| Közvilágítás | 3.733,-e Ft |  |
| **Összesen:** | **9.969,-e Ft** | **14.573,-e Ft** |

A Termál fürdő jelenleg is versenypiacon vételezi az elektromos áramot, valamint a 2014. évre is rendelkezik szerződéssel.

A közüzemi szolgáltatások beszerzésének módjai a következők:

- Történhet a beszerzés továbbra is intézmények szerint elkülönülten.

- Lehetséges megoldást kínál az intézmények - Zalaszentgróti Gazdasági Ellátó Szervezet keretében való - együttes beszerzése. Ez esetben figyelemmel kell lenni a közbeszerzésekről szóló 2011. évi CVIII. törvény vonatkozó rendelkezéseire, valamint elsősorban a 8 millió Ft-ban meghatározott értékhatárra, melynek alapja a táblázatban is meghatározott energia díjak nettó értéke.

- Sor kerülhet csoportos beszerzésre is, amely során több település együttesen szerzi be a számukra szükséges energiát.

- A csoportos beszerzésben való részvételen kívül lehetőség van arra is, hogy csak a Zalaszentgrót Város Önkormányzata számára szükséges áram- és gázmennyiség beszerzése történjen meg a lefolytatandó közbeszerzési eljárásban.

A közbeszerzési eljárás különlegesen speciális voltára való tekintettel, szükségszerű a beszerzés tárgya szerinti szakértelem biztosítása végett műszaki és jogi szakértő bevonása a közbeszerzési törvény előírásainak megfelelően.

-2-

A közüzemi szolgáltatások beszerzésére vonatkozóan a Sourcing Hungary Kft.-vel folytattunk személyes egyeztetéseket, árajánlatot is kaptunk tőlük a közbeszerzési eljárás teljes körű lebonyolítására. Az áram és gázbeszerzés területén ezen társaság országos viszonylatban is az egyik legelismertebb, és a legnagyobbaknak tekinthető a volument és a referenciákat tekintve.

Hangsúlyozni kívánom, hogy jelen előterjesztés célja egy általános jellegű tájékoztatás nyújtása a közüzemi szolgáltatások beszerzésének lehetséges módjairól. A részletes - konkrét számadatokat tartalmazó - javaslat a Képviselő-testület támogató döntését követően kerül kidolgozásra, mely során számos előkérdést szükséges tisztázni. Ezek közül kiemelkedő fontosságú a jelenleg fennálló közüzemi szerződések felülvizsgálata.

A Gazdasági és Városfejlesztési Bizottság az előterjesztést a 2013. december 16-i ülésén tárgyalja, a bizottság véleményét az elnök szóban terjeszti elő.

Kérem a T. Képviselő-testületet, hogy az előterjesztést tárgyalja meg, majd azt követően fogadja el az alábbi határozati javaslatot.

**Határozati javaslat**

Zalaszentgrót Város Önkormányzatának Képviselő-testülete a közüzemi szolgáltatások beszerzésének lehetséges módjairól szóló tájékoztatást elfogadja, és egyetért azzal, hogy a közüzemi szolgáltatások vonatkozásában egységes szemlélet szerinti beszerzés valósuljon meg.

Felkéri Baracskai József polgármestert az ezzel kapcsolatos további intézkedések megtételére.

**Határidő:** 2014. május 31.

**Felelős:** Baracskai József polgármester

**Zalaszentgrót**, 2013. december 10.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző